Document ID: 31984R3548

*****
ΚΑΝΟΝΙΣΜΟΣ (ΕΟΚ) αριθ. 3548/84 ΤΗΣ ΕΠΙΤΡΟΠΗΣ
της 17ης Δεκεμβρίου 1984
που θεσπίζει ορισμένες διατάξεις εφαρμογής του κανονισμού (ΕΟΚ) αριθ. 2763/83 σχετικά με το καθεστώς που επιτρέπει τη μεταποίηση εμπορευμάτων υπό τελωνειακό έλεγχο πριν να τεθούν σε ελεύθερη κυκλοφορία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2763/83 του Συμβουλίου της 26ης Σεπτεμβρίου 1983 σχετικά με το καθεστώς που επιτρέπει τη μεταποίηση εμπορευμάτων υπό τελωνειακό έλεγχο πριν να τεθούν σε ελεύθερη κυκλοφορία (1), και ιδίως το άρθρο 15,
Εκτιμώντας:
ότι, για να θεσπισθούν οι κανόνες σχετικά με τη διαδικασία θέσεως των εμπορευμάτων υπό το καθεστώς μεταποιήσεως υπό τελωνειακό έλεγχο, πρέπει να στηριχθούν στους κανόνες που προβλέπονται για άλλα τελωνειακά καθεστώτα, αφού πραγματοποιηθούν οι αναγκαίες τροποποιήσεις, για να ληφθούν υπόψη οι ιδιομορφίες του καθεστώτος της μεταποίησης υπό τελωνειακό έλεγχο·
ότι είναι σκόπιμο να απλοποιηθεί η διαδικασία σε ό,τι αφορά την έκδοση αδείας, καθώς και τη διασάφηση θέσεως των εμπορευμάτων υπό το καθεστώς·
ότι η δασμολογητέα αξία των μεταποιημένων προϊόντων πρέπει να καθορίζεται, λαμβανομένου υπόψη, αφενός, του στόχου του καθεστώτος για προσέλκυση δραστηριοτήτων προς την Κοινότητα και, αφετέρου, της ανάγκης να εξασφαλισθεί η προστασία των κοινοτικών παραγωγών που προβλέπεται από το κοινό δασμολόγιο·
ότι, εξάλλου, για να διασφαλισθεί ο στόχος του καθεστώτος, πρέπει να προβλεφθεί η μη εφαρμογή των ειδικών μέτρων της εμπορικής πολιτικής που προβλέπονται για τα αρχικά εμπορεύματα, εάν παρόμοια μέτρα δεν προβλέπονται για τα μεταποιημένα προϊόντα ·
ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής των Τελωνειακών Καθεστώτων Τελειοποιήσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΤΙΤΛΟΣ Ι
Θέση των εμπορευμάτων υπό το καθεστώς
Άρθρο 1
Για να τεθούν τα εμπορεύματα υπό το καθεστώς μεταποίησης υπό τελωνειακό έλεγχο, το οποίο καλείται στο εξής «καθεστώς», πρέπει να υποβάλλεται σ' ένα αρμόδιο τελωνείο, με τους όρους που καθορίζονται από τον παρόντα κανονισμό, διασάφηση θέσεως υπό το καθεστώς μεταποίησης υπό τελωνειακό έλεγχο, η οποία στο εξής καλείται «διασάφηση».
Το πρόσωπο που συντάσσει τη διασάφηση καλείται στο εξής «δηλών ».
Άρθρο 2
1. Η διασάφηση πρέπει να συντάσσεται γραπτώς επί εντύπου σύμφωνου προς το σχετικό επίσημο πρότυπο που καθορίζεται από την αρμόδια τελωνειακή αρχή.
2. Η διασάφηση πρέπει να είναι υπογεγραμμένη και να περιέχει τις αναφορές στην άδεια, καθώς και τις αναγκαίες ενδείξεις για τον προσδιορισμό της ταυτότητας των εμπορευμάτων, για την εφαρμογή των διατάξεων που διέπουν τη θέση των εμπορευμάτων υπό το καθεστώς και την ενδεχόμενη εφαρμογή των εισαγωγικών δασμών.
Η διασάφηση πρέπει, ιδίως, να περιέχει τις ακόλουθες ενδείξεις:
α) το όνομα ή την εμπορική επωνυμία και τη διεύθυνση του δηλούντος·
β) το όνομα ή την εμπορική επωνυμία και τη διεύθυνση του κατόχου της άδειας, εφόσον πρόκειται για πρόσωπο διαφορετικό από τον δηλούντα, και του προσώπου που πραγματοποιεί τη μεταποίηση, εφόσον πρόκειται για πρόσωπο διαφορετικό από τα δύο προαναφερόμενα πρόσωπα·
γ) την εμπορική ονομασία των εμπορευμάτων·
δ) την κλάση ή τη διάκριση στην οποία υπάγονται τα εμπορεύματα στην ονοματολογία του κοινού δασμολογίου, καθώς και τον καθορισμό των εν λόγω εμπορευμάτων σύμφωνα με τα ειδικά χαρακτηριστικά της εν λόγω ονοματολογίας ή με όρους αρκούντως σαφείς, ώστε να μπορούν οι τελωνειακές υπηρεσίες να εξακριβώνουν αμέσως και χωρίς αμφιβολία ότι πράγματι αντιστοιχούν στη δασμολογική κλάση ή διάκριση που έχει δηλωθεί·
ε) το είδος της μεταποίησης·
στ) την εμπορική ονομασία των μεταποιημένων εμπορευμάτων που θα παραχθούν·
ζ) τον συντελεστή της προβλεπόμενης απόδοσης ή, ενδεχομένως, τον τρόπο καθορισμού του συντελεστή απόδοσης·
η) την προβλεπόμενη προθεσμία εντός της οποίας τα εμπορεύματα που έχουν τεθεί υπό το καθεστώς πρέπει να τεθούν σε έναν από τους προορισμούς που προβλέπονται στο άρθρο 10 του κανονισμού (ΕΟΚ) αριθ. 2763/83, ο οποίος καλείται στο εξής «βασικός κανονισμός»·
θ) τον τόπο στον οποίο πρέπει να πραγματοποιηθεί η μεταποίηση ·
ι) τον αριθμό, το είδος, τα σημεία και τους αριθμούς των δεμάτων που περιέχουν τα εμπορεύματα ή, αν πρόκειται για εμπορεύματα μη συσκευασμένα, τον αριθμό των εμπορευμάτων που αποτελούν το αντικείμενο της διασάφησης ή τη μνεία «χύδην», ανάλογα με την περίπτωση, καθώς και τις αναγκαίες ενδείξεις για τον προσδιορισμό της ταυτότητας αυτών των μη συσκευασμένων εμπορευμάτων·
ια) για τα εμπορεύματα που έχουν διασαφηθεί για το καθεστώς, αφού αποτέλεσαν αντικείμενο της συνοπτικής διασάφησης που προβλέπεται στο άρθρο 3 της οδηγίας 68/312/ΕΟΚ του Συμβουλίου (1), η αναφορά σ' αυτή τη συνοπτική διασάφηση, εκτός αν η ίδια η τελωνειακή υπηρεσία αναλαμβάνει να θέσει αυτήν την ένδειξη·
ιβ) για τα εμπορεύματα που δεν έχουν αποτελέσει αντικείμενο της συνοπτικής διασάφησης που αναφέρεται στο στοιχείο ια) και τα οποία έχουν διασαφηθεί για το καθεστώς:
- δίχως να έχουν τεθεί προηγουμένως υπό άλλο τελωνειακό καθεστώς, τις πληροφορίες που απαιτούνται για τον προσδιορισμό της ταυτότητας του μεταφορικού μέσου με το οποίο αφίχθηκαν στο τελωνείο,
- αφού τέθηκαν υπό άλλο τελωνειακό καθεστώς, τις αναγκαίες ενδείξεις για την εξόφληση αυτού του καθεστώτος,
- αφού τέθηκαν σε ελεύθερη ζώνη, ενδεχομένως, τις πληροφορίες που απαιτούνται για τον προσδιορισμό του μεταφορικού μέσου με το οποίο αφίχθηκαν στο τελωνείο·
ιγ) την ποσότητα των εμπορευμάτων·
ιδ) εάν πρόκειται για εμπορεύματα που υπόκεινται σε δασμούς ad valorem, η δασμολογητέα αξία τους καθορίζεται σύμφωνα με τις διατάξεις του κανονισμού (ΕΟΚ) αριθ. 1224/80 του Συμβουλίου (2) ·
ιε) εάν πρόκειται για εμπορεύματα που υπόκεινται σε ειδικούς δασμούς, τα συμπληρωματικά ποσοτικά στοιχεία τα οποία είναι, ενδεχομένως, αναγκαία για την εφαρμογή αυτών των δασμών·
ιστ) εάν πρόκειται για εμπορεύματα που υπόκεινται σε δασμούς ad valorem με ελάχιστη είσπραξη που βασίζεται σε ειδικά στοιχεία, το σύνολο των ενδείξεων που προβλέπονται στα στοιχεία ιδ) και ιε)·
ιζ) τη χώρα προέλευσης των εμπορευμάτων, κατά την έννοια του άρθρου 10 του κανονισμού (ΕΟΚ) αριθ. 1736/75 του Συμβουλίου (3) και τη χώρα καταγωγής τους, κατά την έννοια του κανονισμού (ΕΟΚ) αριθ. 802/68 του Συμβουλίου (4) ή, όταν πρόκειται για εμπορεύματα που πληρούν τους όρους, ώστε να τύχουν του ευεργετήματος προτιμησιακής μεταχείρισης λόγω της καταγωγής τους, κατά την έννοια κοινοτικών ή συμβατικών διατάξεων που προβλέπουν αυτή την προτιμησιακή μεταχείριση.
3. Οι αναφορές που γίνονται στην παράγραφο 2 στοιχεία γ), ε), στ), ζ), η) και θ) δεν πρέπει να παρέχονται εφόσον αναφέρονται στην έγκριση.
4. Εφόσον δεν θίγεται η ομαλή διεξαγωγή των εργασιών, η τελωνειακή αρχή μπορεί να επιτρέψει στον δηλούντα, και με τους όρους που καθορίζει η ίδια, να παράσχει ή να συμπεριλάβει αργότερα ορισμένες ενδείξεις της διασάφησης σε συμπληρωματικές διασαφήσεις που θα έχουν σφαιρικό, περιοδικό ή ανακεφαλαιωτικό χαρακτήρα. Οι ενδείξεις των συμπληρωματικών διασαφήσεων θα αποτελούν, μαζί με τις ενδείξεις των διασαφήσεων στις οποίες αναφέρονται, μια μοναδική και αδιαίρετη πράξη που αρχίζει να ισχύει κατά την ημερομηνία αποδοχής της αντίστοιχης αρχικής διασάφησης.
Άρθρο 3
Οι διατάξεις του άρθρου 4 παράγραφοι 3, 4 και 5 και των άρθρων 5 έως 10 του κανονισμού (ΕΟΚ) αριθ. 1751/84 της Επιτροπής (5) εφαρμόζονται κατ' αναλογία.
Άρθρο 4
Η τελωνειακή αρχή μπορεί να επιτρέψει η υποβολή της διασάφησης να αποτελεί συγχρόνως και την αίτηση που αναφέρεται στο άρθρο 3 παράγραφος 2 του βασικού κανονισμού. Στην περίπτωση αυτή η άδεια μεταποίησης υπό τελωνειακό έλεγχο συνίσταται από την αποδοχή της διασάφησης και η εν λόγω αποδοχή υπόκειται στους όρους παροχής της άδειας.
ΤΙΤΛΟΣ ΙΙ
Λειτουργία και εξόφληση του καθεστώτος
Άρθρο 5
Η μεταποίηση πρέπει να πραγματοποιείται με τους όρους που καθορίζονται από την τελωνειακή αρχή.
Άρθρο 6
Η εξόφληση του καθεστώτος πραγματοποιείται σε συνάρτηση με τις ποσότητες είτε των εμπορευμάτων εισαγωγής, που αντιστοιχούν -με την εφαρμογή του συντελεστή απόδοσης- στα μεταποιημένα προϊόντα, είτε των αρχικών εμπορευμάτων που διοχετεύθηκαν σ' έναν από τους προορισμούς που αναφέρονται στο άρθρο 10 του βασικού κανονισμού.
Άρθρο 7
Όταν τα μεταποιημένα προϊόντα τίθενται σε ελεύθερη κυκλοφορία, η δασμολογητέα αξία τους, κατ' επιλογή του ενδιαφερομένου, τη στιγμή της αποδοχής της διασάφησης θέσης σε ελεύθερη κυκλοφορία, είναι:
- η δασμολογητέα αξία που καθορίζεται την ίδια χρονική στιγμή ή περίπου την ίδια χρονική στιγμή πανομοιότυπων ή ομοειδών προϊόντων σε οποιαδήποτε τρίτη χώρα, ή
- η τιμή πωλήσεως τους, υπό τον όρο ότι δεν επηρεάζεται από τις σχέσεις ανάμεσα στον πωλητή και τον αγοραστή, ή
- η τιμή πωλήσεως στην Κοινότητα πανομοιότυπων ή ομοειδών εμπορευμάτων, υπό τον όρο ότι δεν επηρεάζεται από τις σχέσεις ανάμεσα στον πωλητή και τον αγοραστή, ή
- η δασμολογητέα αξία των εισαγομένων εμπορευμάτων προσθέτοντας τα έξοδα μεταποιήσεως.
Άρθρο 8
1. Εφόσον τα εμπορεύματα εισαγωγής πληρούσαν, κατά το χρόνο της θέσης τους υπό το καθεστώς, τους όρους για την παροχή του ευεργετήματος της προτιμησιακής δασμολογικής μεταχείρισης στα μεταποιημένα προϊόντα, είναι δυνατόν να εφαρμοστεί συντελεστής δασμού ισοδύναμος με τον προτιμησιακό συντελεστή που θα εφαρμοζόταν σε πανομοιότυπα προϊόντα, στο πλαίσιο του προτιμησιακού καθεστώτος, με τον όρο:
α) ότι το έγγραφο που προβλέπεται για να δοθεί το δικαίωμα της εν λόγω μεταχείρισης στα εμπορεύματα εισαγωγής έχει προσκομιστεί·
β) ότι η προτιμησιακή δασμολογική μεταχείριση εφαρμόζεται σε όμοια με τα μεταποιημένα προϊόντα κατά την ημερομηνία που η τελωνειακή αρχή αποδέχεται τη διασάφηση για τη θέση σε ελεύθερη κυκλοφορία των εν λόγω μεταποιημένων προϊόντων.
2. Εάν το προτιμησιακό καθεστώς, που αναφέρεται στην παράγραφο 1 για τα εμπορεύματα εισαγωγής, παρέχεται στο πλαίσιο δασμολογικών ποσοστώσεων ή δασμολογικών οροφών, η παροχή του συντελεστή που αναφέρεται στην παράγραφο 1 για τα μεταποιημένα προϊόντα εξαρτάται επίσης από τον όρο ότι το καθεστώς αυτό εφαρμόζεται στα αρχικά εμπορεύματα εισαγωγής κατά την ημερομηνία αποδοχής από την τελωνειακή αρχή της διασάφησης θέσης σε ελεύθερη κυκλοφορία. Στην περίπτωση αυτή, η ποσότητα των εμπορευμάτων εισαγωγής που πράγματι εισήχθη στην παραγωγή των μεταποιημένων προϊόντων τα οποία έχουν τεθεί σε ελεύθερη κυκλοφορία, καταλογίζεται στις δασμολογικές ποσοστώσεις ή οροφές που ισχύουν κατά το χρόνο αποδοχής της διασάφησης για τη θέση σε ελεύθερη κυκλοφορία.
Άρθρο 9
1. Όταν, κατά το χρόνο υποδοχής της διασάφησης θέσης σε ελεύθερη κυκλοφορία, προβλέπονται ειδικά μέτρα εμπορικής πολιτικής για τα αρχικά εμπορεύματα, η παραλαβή για την ελεύθερη κυκλοφορία των μεταποιημένων προϊόντων εξαρτάται από την εφαρμογή αυτών των μέτρων, μόνο εάν τα μέτρα αυτά προβλέπονται επίσης για προϊόντα πανομοιότυπα με τα μεταποιημένα προϊόντα.
Στην περίπτωση αυτή, τα μέτρα αυτά πρέπει να εφαρμοστούν στην ποσότητα των αρχικών εμπορευμάτων, τα οποία πράγματι περιελήφθησαν στην κατασκευή των μεταποιημένων προϊόντων που έχουν τεθεί σε ελεύθερη κυκλοφορία.
2. Νοούνται ως «ειδικά μέτρα εμπορικής πολιτικής» τα μη δασμολογητέα μέτρα που θεσπίζονται στο πλαίσιο της κοινής εμπορικής πολιτικής, μέσω των κοινοτικών διατάξεων των σχετικών με τα καθεστώτα που εφαρμόζονται στις εισαγωγές εμπορευμάτων, όπως μέτρα διασφάλισης, περιορισμοί ή ποσοτικά όρια και απαγορεύσεις εισαγωγής.
ΤΙΤΛΟΣ ΙΙΙ
Ανακοινώσεις και η εξέτασή τους από την Επιτροπή
Άρθρο 10
1. Τα κράτη μέλη ανακοινώνουν στην Επιτροπή:
α) τις πληροφορίες που αναφέρονται στο παράρτημα Ι για κάθε άδεια, όταν η αξία των εισαγομένων εμπορευμάτων είναι, κατά μεταποιητή και κατά έτος, μεγαλύτερη από 100 000 ECU·
β) τις πληροφορίες που αναφέρονται στο παράρτημα ΙΙ για κάθε αίτηση άδειας που απορρίπτεται, διότι θεωρείται ότι δεν πληρούνται οι οικονομικοί όροι που αναφέρονται στο άρθρο 4 στοιχείο η) του βασικού κανονισμού·
2. Οι ανακοινώσεις γίνονται πριν από το τέλος του μήνα που ακολουθεί τον ημερολογιακό μήνα στη διάρκεια του οποίου εκδόθηκε η άδεια ή απορρίφθηκε η αίτηση αδείας.
3. Οι ανακοινώσεις γνωστοποιούνται από την Επιτροπή στα άλλα κράτη μέλη. Οι ανακοινώσεις αυτές εξετάζονται από την επιτροπή που αναφέρεται στο άρθρο 14 του βασικού κανονισμού όταν γίνονται παρατηρήσεις εκ μέρους ενός κράτους μέλους ή του προέδρου της επιτροπής.
Άρθρο 11
Ο παρών κανονισμός αρχίζει να ισχύει την 1η Ιανουαρίου 1985. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 1984.

Labels: 3
1